Buerg Aansebuerg

D'Buerg Aansebuerg (heiansdo „Al Buerg“ genannt, fir se vum Schlass Aansebuerg auserneenzehalen) ass eng mëttelalterlech Buerg bei der Uertschaft Aansebuerg. Se ass a Privatbesëtz an nach ëmmer bewunnt; se kann net besicht ginn. D'Buerg Aansebuerg gehéiert zu de Siwe Schlässer am Äischdall a steet zënter dem 29. Januar 2010 als nationaalt Monument op der Lëscht vun de klasséierte Monumenter. Geschicht Déi eelst Quell, an där vun der Buerg rieds geet, ass vun 1135, wéi den Hubert (Humbert) vun Aansebuerg do Här war. D'Befestegunge sinn héchstwarscheinlech aus der Mëtt vum 12. Joerhonnert, déi vu virdru missten aus Holz gewiescht sinn. Uganks vum 14. Joerhonnert goufen, ënner dem Jofroit vun Aansebuerg, d'Paart vum südwestlechen Tuerm an den nërdleche Buergfrid gebaut. Zanter den Zäite vum Jacob II. vu Raville-Aansebuerg, schénge keng gréisser Ännerunge méi un der Buerg gemaach ginn ze sinn. Iwwer der Haaptentrée steet d'Joreszuel 1565. 1683 gouf d'Buerg vu franséischen Truppen, warscheinlech déi vum Maréchal de Boufflers, beschiedegt. Kuerz duerno hunn d'Famille Bidart a Marchant d'Ansembourg, déi och d'Schlass Aansebuerg baue gelooss hunn, d'Buerg restauréiert. Haut Nom Doud vu sengem Papp am Joer 2007, huet de Grof Gaston-Gaëtan de Marchant et d'Ansembourg an der Buerg gewunnt. 2011 goufe gréisser Renovatiounsaarbechten gemaaach. En Deel vun der Buerg gouf tëschent 1994 an 2022 als Luxushotel (Hotel „Temps d'or“) oder als Bed and Breakfast (B & B) bedriwwen. 2022 koum d'Buerg an de Besëtz vum belsche „Business builder“ Eric Noulet, deen zäitweis zu Lëtzebuerg gewunnt huet. Hien huet se senger Duechter Virginie geschenkt. 2026 huet d'Virgine Noulet d'Buerg zesumme mat der Kapell um Mont-Marie an dem Paschtoueschhaus an de Grénganlagen (am Ganze ronn 2,5 Quadratkilometer) an d'Vente ginn. Codex Mariendalensis Enn 2008 huet d'Lëtzebuerger Regierung d'Bibliothéik an d'Archive vun der Buerg fir 3 Milliounen Euro opkaaft, wouvun d'Haaptstéck de Codex Mariendalensis war, eng mëttelalterlech Handschrëft iwwer d'Liewe vun der Yolanda vu Veianen, déi de Linguist Guy Berg 1999 do erëmfonnt hat. Literatur Lobo, Paulo, 2011. 12 Bemerkenswerte Gebäude in Luxemburg: 8. Das alte Schloss von Ansemburg. S. 76-85, Luxédit, ISBN 978-99959-733-0-8 Kuckt och Schlass Aansebuerg Lëscht vun de Lëtzebuerger Buergen a Schlässer Lëscht vun den nationale Monumenter an der Gemeng Helperknapp Um Spaweck Referenzen